15.11.2022
SK
Úradný vestník Európskej únie
C 434/61 Štvrtok 7. apríla 2022
J. keďže podľa akademických štúdií (3) by zákaz dovozu fosílnych palív z Ruska mal vplyv na hospodársky rast EÚ, ktorý by zodpovedal odhadovaným stratám vo výške menej ako 3 % HDP, zatiaľ čo potenciálne straty pre ruské hospodárstvo by za rovnaké obdobie predstavovali 30 % HDP a boli by kľúčovým prostriedkom na zastavenie ruskej agresie;
K. keďže predsedníčka Metsolová vystúpila 1. apríla 2022 vo Verchovnej rade a v mene Európskeho parlamentu sa stretla s prezidentom a predsedom vlády Ukrajiny a s vedúcimi predstaviteľmi politických skupín;
1. čo najdôraznejšie odsudzuje útočnú vojnu Ruskej federácie proti Ukrajine, ako aj zapojenie Bieloruska do tejto vojny a žiada, aby Rusko okamžite ukončilo všetky vojenské činnosti na Ukrajine a bezpodmienečne stiahlo všetky vojská a vojenské vybavenie z celého medzinárodne uznaného územia Ukrajiny; smúti spolu s ukrajinským ľudom nad jeho srdcervúcou stratou a utrpením;
2. zdôrazňuje, že vojenská agresia a invázia predstavujú vážne porušenie medzinárodného práva, najmä Ženevského dohovoru a jeho dodatkových protokolov a Charty OSN, a vyzýva Ruskú federáciu, aby sa vrátila k plneniu povinností stáleho člena Bezpečnostnej rady OSN pri udržiavaní mieru a bezpečnosti a k dodržiavaniu svojich záväzkov vyplývajúcich z Helsinského záverečného aktu, Parížskej charty pre novú Európu a Budapeštianskeho memoranda o bezpečnostných zárukách; považuje ruskú inváziu na Ukrajinu nielen za útok na zvrchovanú krajinu, ale aj za útok proti zásadám a mechanizmu spolupráce a bezpečnosti v Európe a medzinárodnému poriadku založenému na pravidlách, ako sa vymedzujú v Charte OSN;
3. vyjadruje pobúrenie a rozhorčenie nad hlásenými zverstvami vrátane znásilňovania a popráv civilistov, núteného vysídľovania, rabovania a útokov na civilnú infraštruktúru, ako sú nemocnice, zdravotnícke zariadenia, školy, útulky a ambulancie, a streľby na civilné obyvateľstvo, ktoré sa snaží utiecť z konfliktných oblastí prostredníctvom vopred dohodnutých humanitárnych koridorov, ku ktorým sa zaviazali ruské ozbrojené sily vo viacerých okupovaných ukrajinských mestách, ako je Buča; trvá na tom, že sa musí vyvodiť zodpovednosť voči páchateľom vojnových zločinov a iných závažných porušení práv, ako aj zodpovedným vládnym predstaviteľom a vojenským veliteľom; pripomína, že v prípade vojnových zločinov a genocídy je medzinárodné spoločenstvo povinné konať a malo by využiť všetky nástroje, ktoré má k dispozícii; plne podporuje vyšetrovanie vojnových zločinov a zločinov proti ľudskosti, ktoré začal prokurátor MTS, ako aj prácu vyšetrovacej komisie Úradu vysokého komisára OSN pre ľudské práva; vyzýva inštitúcie EÚ, aby podnikli všetky potrebné kroky v medzinárodných inštitúciách a konaniach a na MTS alebo iných príslušných medzinárodných tribunáloch alebo súdoch s cieľom stíhať konanie Vladimira Putina a Alexandra Lukašenka ako vojnové zločiny a zločiny proti ľudskosti a aktívne sa podieľať na ich vyšetrovaní; vyzýva na zriadenie osobitného tribunálu OSN pre zločiny na Ukrajine; domnieva sa, že by bolo vhodné využiť medzinárodný, nestranný a nezávislý mechanizmus na pomoc pri prípadnom medzinárodnom vyšetrovaní vojnových zločinov spáchaných na Ukrajine; vyzýva členské štáty a EÚ, aby posilnili svoje kapacity na účinný boj proti beztrestnosti tých, ktorí spáchali vojnové zločiny alebo sa na nich zúčastnili;
4. opätovne zdôrazňuje, že dodávky zbraní musia pokračovať a musia sa zintenzívniť, aby sa Ukrajina mohla účinne brániť; opätovne vyjadruje podporu všetkej obrannej pomoci poskytovanej ukrajinským ozbrojeným silám, ktorú členské štáty poskytujú individuálne a kolektívne prostredníctvom Európskeho mierového nástroja; víta rozhodnutie zvýšiť pomoc Ukrajine prostredníctvom Európskeho mierového nástroja o ďalších 500 miliónov EUR a vyzýva na ďalšie zvýšenie konkrétnych príspevkov s cieľom urýchlene posilniť obranné schopnosti Ukrajiny, a to bilaterálne aj v rámci Európskeho mierového nástroja;
5. vyzýva na vytvorenie bezpečných prechodov a humanitárnych koridorov na evakuáciu civilistov utekajúcich pred bombardovaním a na posilnenie sietí humanitárnej pomoci EÚ na Ukrajine (vrátane pohonných hmôt, potravín, liekov, dodávok pitnej vody, generátorov energie a mobilných kampusov); navrhuje, aby Komisia zaviedla schémy vzájomnej pomoci pre Ukrajinu s cieľom zvýšiť účinnosť pomoci; žiada, aby sa osobitná pozornosť venovala situácii detí, maloletých osôb bez sprievodu, ako aj detí, ktoré utekajú so svojou rodinou, a žiada, aby sa s každým dieťaťom hľadajúcim útočisko zaobchádzalo predovšetkým ako s dieťaťom a aby sa zabezpečila ochrana všetkých osôb utekajúcich z Ukrajiny bez ohľadu na ich sociálny alebo etnický pôvod, pohlavie, sexuálnu orientáciu, schopnosť alebo migračný štatút; vyjadruje uznanie
(3)
Okrem iného od autorov: Bachmann a kol., Európska centrálna banka, Deutsche Bank Research, Oxford Economics, Goldman Sachs atď., ako ich zhrnula nemecká rada ekonomických expertov (Sachverständigenrat zur Begutachtung der gesamtwirtschaf­ tlichen Entwicklung) vo svojej správe z marca 2022 s názvom „Auswirkungen eines möglichen Wegfalls Russischer Rohstofflieferungen auf Energiesicherheit und Wirtschaftsleistung: Auszug aus der aktualisierten Konjunkturprognose 2022 und 2023“.